એના વિશે ૨૧ ડિસેમ્બરે મિડ-ડે LOCALમાં સવિસ્તર અહેવાલ છાપવામાં આવ્યો હતો. આ બધા સુધારા-વધારાનાં કામ જૂન મહિનો શરૂ થાય એ પહેલાં જ પૂરાં કરી લેવાનું ધ્યેય સેન્ટ્રલ રેલવેના અધિકારીઓએ બનાવ્યું હતું, પરંતુ એમાંથી ઘણાંખરાં કામો હજી પૂરાં નથી થઈ શક્યાં જેની જાણકારી નીચે મુજબ છે. ભાંડુપ : રેલવે-સ્ટેશનના વેસ્ટ સાઇડના ભાગ પર ટિકિટબારીની ઉપર નવી સ્ટેશન-મૅનેજરની ઑફિસમાં સ્ટેશન-મૅનેજર શિફ્ટ થઈ ગયા છે અને પ્લૅટફૉર્મ-નંબર એક પર આવેલી જૂની ઑફિસને તાળું લગાડી દેવામાં આવ્યું છે, પણ આ ઑફિસ શિફ્ટ કરવા પાછળનું મુખ્ય કારણ એટલે કે પ્લૅટફૉર્મ પાસે આવેલા નાળાનું પાણી વરસાદ દરમ્યાન પ્લૅટફૉર્મ તેમ જ જૂની સ્ટેશન-મૅનેજરની ઑફિસમાં આવી જતું હતું એ નાળાને હજી સાફ કરવામાં નથી આવ્યું. આ ઉપરાંત ભાંડુપ રેલવે-સ્ટેશનની બહાર વેસ્ટમાં સ્કાયવૉક પરથી સ્ટેશન પર આવતા અનેક રેલવે-પ્રવાસીઓને ટિકિટ લેવા માટે નીચે ઊતરીને ફરી ફુટઓવર બ્રિજ ચડીને જે-તે પ્લૅટફૉર્મ પર પ્રવાસ કરવા જવું પડતું હતું, જેને કારણે સીડી ઊતરવા-ચડવામાં તેમનો ઘણોખરો સમય અને શક્તિ વેડફાતી હોવાથી તેમના માટે સ્કાયવૉક અને દરેક પ્લૅટફૉર્મને જોડતા કલ્યાણ તરફના ફુટઓવર બ્રિજને જોડીને ત્યાં બ્રિજ પર જ એક નવી ટિકિટબારી બનાવવાનું કામ ચાલું હતું એ પણ પૂરું થવાની જગ્યાએ હજી ફક્ત થાંભલાઓ જ લાગ્યા છે. પ્લૅટફૉર્મ-નંબર ચાર પર એક નવો ફુટઓવર બ્રિજ બનાવવામાં આવવાનો હતો જેના ફક્ત પાયા નાખવા માટે ખાડો ખોદીને મૂકી દેવાયો છે. જૂનો ફુટઓવર બ્રિજ સ્ટેશન-માસ્ટરની ઑફિસની બહાર આવેલો છે એની લાઇફ પૂરી થઈ ગઈ હોવાનું એન્જિનિયર્સે જણાવ્યું હોવાથી એને તોડતાં પહેલાં લોકોને તકલીફ ન પડે એ માટે આ નવો ફુટઓવર બ્રિજ બનાવવો જરૂરી હતો.